YouTube se premium diens nou ook in SA | Netwerk24
Deur Petrus Malherbe 13 Maart 2019 12:21
YouTube se premium diens vir musiek en video is nou ook in Suid-Afrika beskikbaar. Foto: Unsplash
Asof Apple Music, Spotify, Deezer, Tidal en Google Music nie genoeg opsies is nie, het Suid-Afrikaners nou ook toegang tot nóg ’n musiekstromingsdiens.
YouTube Music is nou ook hier beskikbaar, maar bied nie veel om dit van bestaande dienste te onderskei nie.
Trouens, YouTube Music is geïntegreer met Google Music, wat beteken gebruikers van albei dienste het toegang tot dieselfde liedjiebiblioteek.
YouTube Music kos boonop ook dieselfde as Google Music teen net minder as R60 per maand. ’n Familiepakket, wat tot ses mense toegang gee, is ook teen R90 beskikbaar.
Google, wat sowel Google Music as YouTube Music besit, het in Februarie 2018 aangekondig hy beplan om sy betaalde weergawe van YouTube na meer as 100 lande uit te brei.
Saam met Suid-Afrika het Indië ook vandeesweek toegang tot die diens verkry.
Dié land, met sy meer as 1,3 miljard inwoners, beleef tans ’n massiewe toename in mense wat inteken op musiekstromingsdienste.
Dié tendens word aangehits deur ’n skerp daling in die prys van data en slimfone wat ook al goedkoper word.
YouTube Premium ook beskikbaar
Saam met YouTube Music kry Suid-Afrikaners nou ook toegang tot ’n afgewaterde weergawe van YouTube Premium.
Dit is YouTube se antwoord op ’n stromingsdiens soos Netflix met eksklusiewe inhoud wat nie aan ander gebruikers beskikbaar is nie.
Dit sluit in YouTube se oorspronklike reekse soos die wetenskapsfiksie Origin en die animasiereeks Sherwood.
Sommige reekse en flieks is wel nog nie in Suid-Afrika beskikbaar nie.
Benewens die oorspronklike inhoud verwyder ’n premium-intekening alle advertensies op die platform.
YouTube Premium kos R72 per maand en sluit ook toegang tot YouTube Music in.
’n Familiepakket vir tot ses lede kos R110 per maand.
YouTube bied ’n gratis toetstyd van drie maande vir sowel YouTube Premium as YouTube Music.
Meer oor: Youtube | Google | Internet | Video | Stromingsdienste | Musiekstromingsdienste | Tegnologie